คลังสั่งถอนแก้คืนภาษีปิดทางรถประกอบนอก
ธีระชัยสั่งถอนวาระพิจารณาแก้มาตรการคืนภาษีรถให้ครอบคลุมรถประกอบนอก เหตุต้องการสนับสนุนเฉพาะผู้ผลิตในประเทศ
27 ก.ย. 2554

ธีระชัยสั่งถอนวาระพิจารณาแก้มาตรการคืนภาษีรถให้ครอบคลุมรถประกอบนอก เหตุต้องการสนับสนุนเฉพาะผู้ผลิตในประเทศ
นายธีระชัย ภูวนาถนรานุบาล รมว.คลัง ได้สั่งถอนวาระการประชุมคณะรัฐมนตรี (ครม.) เพื่อทบทวนเรื่องมาตรการคืนภาษีรถคันแรกที่ให้กรมสรรพสามิตได้กลับไปทบทวนมาตรการดังกล่าวแล้ว และมี 2-3 เรื่องที่จะแก้ไขเพิ่มเติม ทั้งเรื่องรถยนต์นำเข้า รุ่น ขนาด การผ่อนไฟแนนซ์ รวมถึงเรื่องเงินบางส่วน และไม่ควรจำกัดทางเลือก เรื่องรุ่นแหล่งที่มาและขนาด



ธีระชัย
ทั้งนี้เนื่องจากไม่ต้องการที่จะให้สิทธิกับรถยนต์ที่ประกอบในต่างประเทศ เพราะต้องการสนับสนุนผู้ผลิตรถยนต์ที่มีการตั้งโรงงานผลิตและประกอบในประเทศมากกว่าที่จะเปิดทางให้รถประกอบนอกเข้ามาให้ได้รับการสนับสนุนด้วย
นอกจากนี้คาดว่าในการประชุม ครม. กระทรวงการคลัง จะปรับมาตรการภาษีบ้านหลังแรก เปลี่ยนจาก “ลดหย่อนภาษี” มาเป็น “หักภาษีเงินได้โดยตรง” โดยจะมีการเปลี่ยนแปลงวิธีการหักภาษีกันใหม่ จากเดิมให้นำค่าใช้จ่ายจากการซื้อบ้านหลังแรก 10% ของราคาบ้านมาหักลดหย่อนภาษีได้ 5 ปี ให้เปลี่ยนเป็นนำค่าใช้จ่าย 10% ของราคาบ้านมาหักภาษีได้โดยตรง ในระยะเวลา 5 ปี
นอกจากนี้กระทรวงการคลังยังได้ศึกษาการกำหนดมาตรการวงเงินสินเชื่อดอกเบี้ย 0%  ระยะเวลา 2-3 ปี สำหรับบ้านราคา 1-2 ล้านบาท โดยจะครอบคลุมบ้านมือสองสินทรัพย์รอการขาย (เอ็นพีเอ) ของสถาบันการเงิน และบ้านหลังแรก โดยจัดสรรวงเงินสินเชื่อไว้ประมาณ 10,000 ล้านบาท ซึ่งรัฐบาลจะชดเชยดอกเบี้ยให้ปีละ 400 ล้านบาท มีธนาคารอาคารสงเคราะห์ (ธอส.) เป็นผู้ดำเนินการ รวมถึงการปรับปรุงลดค่าธรรมเนียมในการจดจำนองและค่าโอนด้วย